Byfesten er genskabt i Hillerslev, mens der også er gul feber i Glyngøre.

I Glyngøre og Hillerslev er de ikke i tvivl. Jonas Vingegaard vinder Tour de France. Der er dog stadig to etaper tilbage af verdens største cykelløb, men i cykelstjernens nuværende og tidligere hjemby er de ikke bange for at udfordre skæbnen. Frivillige kræfter har nemlig brugt fredagen på at gøre klar til fest. - Jeg tror simpelthen ikke, at det kan gå galt, siger Mikkel Aggerholm fra Hillerslev. Han var fredag eftermiddag iført gul trøje og kasket med røde polkaprikker, mens han slæbte en soundboks ind i et festtelt. Den skulle kobles til en storskærm, så der hele weekenden kan ses Tour de France til en genskabt byfest i byen. Udenfor festteltet blev der sat både pølse-, burgervogn og hoppeborg op, mens barvognene var på vej, mens TV MIDTVEST var på besøg. Det festlige humør var noget, der smittede af på de forbipasserende. - Der er ingen tvivl. Han vinder det hele, siger Anne Marie Jensen. - Vi tror det ikke bare, han gør det nu. Derfor synes jeg, at vi skal hylde ham, fortæller Poul Erik Førby. Har samlet byen på ny Jonas Vingegaard er ikke bare ved at vinde verdens største cykelløb. Han er også ved at samle sin hjemstavn på ny. - Det får jo mine minder tilbage til dengang, hvor jeg var en lille dreng, og der altid var byfester i byen, og det synes jeg er fedt, hvis det kan komme op og stå igen. - Uden at han har nogen ide om, at han har gjort det for os, så er der ikke nogen tvivl om, at hans præstationer har medført alt det her, siger Mikkel Aggerholm. Pogacar-drillerier i gule Glyngøre I Glyngøre har der været fest lige siden Jonas Vingegaard erobrede den gule trøje på 11. etape. Genbrugsbutikken Sammen-Surium er proppet med gule trøjer og billeder af Vingegaard. Der også blevet holdt Tour-fester, hvor man har kunnet komme ned og få en gratis øl og se etaperne. Udenfor butikken er der maling på vejene i rigtig Tour de France-stil. "Kom så Jonas" står de fleste steder. Bortset fra et sted, hvor der står "Pogacar" - Vingegaards største konkurrent. - Der var nogen i nattens mulm og mørke, der havde skrevet Tadej Pogacar. Det er lige frækt nok. Jeg håber, at det bare var for at drille. De skulle gerne være i undertal, dem der holder med Pogacar, siger Trine Smedegaard fra Glyngøre, der også tror, at Vingegaard tager den gule trøje med hjem til fiskerbyen. - Ja, det tror jeg, men nu er Jonas også thybo, så han tager det meget stille og roligt. Men vi tror på, at han kører hele vejen hjem, siger hun. Jonas Vingegaard har tre minutter og 26 sekunder ned til Tadej Pogacar, som er på andenpladsen i klassementet.